Taalgebruik: fonds of vondsArgieffoto (Foto: Luxstorm, Pixabay) Die Afrikaans vir funds is fondse of gewoon geld: Daar is geen geld [NIE: fondse] vir die projek nie. Gewoonlik word geld gestort of inbetaal in ŉ fonds wat met ŉ spesiale doel gestig [NIE: in die lewe geroep] is, soos in ŉ siekefonds of ŉ Kersfonds. Soms gaan dit om ŉ begroting of geldmiddele: Die weermag se begroting [NIE: fondse] is erg besnoei. Geld [NIE: fondse] word bewillig, gegee, geskenk of voorgeskiet vir byvoorbeeld ŉ projek, of die projek word gefinansier of gesubsidieer deur dit geldelik te steun of van kapitaal te voorsien [NIE: befonds]. Die selfstandige naamwoorde in dié verband is finansiering of subsidiëring [NIE: befondsing]. ŉ Vonds is iets wat gevind is of ŉ ontdekking wat gedoen is; die meervoud is vondste [NIE: vondse]. fooi Die Afrikaans vir fees is geld(e), soos in inskrywings=, klas=, kurk=, dokters= en prokureursgeld, of betaling, heffing (bv. diensheffing), tarief, vergoeding en loon. Prokureurs laat betaal [NIE: vra ŉ fooi] vir ŉ konsultasie. Al hoe meer beroepslui verwys na hul vergoeding as ŉ fooi, maar gelde of tariewe is verkieslik. ŉ Fooi(tjie) is ŉ geskenk wat in geld aan byvoorbeeld ŉ kelner of ŉ parkeeraanwyser gegee word vir ŉ gelewerde diens. geld Iemand sal R1 000 aan [NIE: in] prys- of omkoopgeld ontvang, en die skool- of doktersgeld [NIE: skoolfonds/doktersfooie] is verhoog. ŉ Belegging word in geld omgesit of te gelde gemaak (verouderd) [NIE: in kontant omgeskakel/omskep]. Hierdie brokkie is gepubliseer in die boek: Skryf Afrikaans van A tot Z Uitgewer: Pharos Prys: R425-00* * Prys onderhewig aan verandering